khistorydata/jeongjo-sjw-relations huggingface dataset:
정조 19년
親臨摛文院上齋生應製御考榜賦二中進士李大圭年五十八本咸平居靈光父學生師俊生員金處巖年四十一本安山居京父生員養直以三試入格勿論進士李㷞年四十本全州居京父通德郞殷賓進士金世淵年五十一本淸風居京父判書鍾正進士洪始杰年三十四本南陽居陽城父幼學綎以三試入格勿論二下生員金會淵年四十六本淸風居京父判書鍾正進士李章垕年四十三本星州居金浦父幼學逈生員李箕采年五十二本星州居京父學生得源生員金鎰年四十九本延安居果川父進士載恪以三試入格勿論生員閔致福年三十本驪興居京父判書鍾顯生員朴宗羽年五十一本潘南居京父正郞麟源進士朴鍟年五十二本蔚山居大興父學生聖一以上給二分三上進士蔡弘臣年四十六本平康居天安父通德郞綱夏生父通德郞亨夏進士魚用升年六十一本咸從居公州父通德郞魚錫疇生員兪益柱年三十六本杞溪居高陽父幼學漢禹以三試入格勿論進士沈鍒年五十九本靑松居富平父學生鳳賢生員吳鼎煥年三十九本羅州居務安父學生一相進士李心永年五十二本牙城居天安父學生齊樞生父學生齊桓進士李光顯年四十九本全州居抱川父學生元彬以三試入格勿論進士朴大崙年五十本高靈居陰竹父僉知弘覃進士李顯文年六十四本全州居淸州父學生沃夏以上給一分生員金師範年四十三本善山居牙山父生員安基以上揮場更試次明日待令居首別般勸奬其餘給分給一分以三試入格勿論三中生員李復心年四十二本全州居安城父學生晩松生員鄭遂麒年三十七本河東居扶餘父前僉知師爀生員兪晦根年三十八本川寧居楊州父通德郞漢喆進士趙道宇年六十本楊州居京父學生彬以上各御定朱書百選一件進士河瑞復年六十一本晉州居江陵父通德郞起龍八子百選一件進士柳晦文年三十八本全州居安東父生員星休進士朴昌壽年四十本潘南居京父直長宗祿進士韓象洪年三十三本淸州居陰竹父通德郞榮鎭生員辛景愈年五十四本靈山居京父學生命相生父通德郞命聖進士李翼年六十四本完山居京父通德郞日煥以上各御定朱書百選一件草三中生員趙相羽年六十本漢陽居京父進士巨源生員洪聖肇年五十一本南陽居黃州父學生以采生員洪準源年四十八本南陽居積城父幼學直人生員林德鎭年三十七本羅州居長城父學生毅遠進士林翰儒年六十九本扶安居公州父學生在華進士尹浣年四十八本坡平居京父通德郞之鐸進士金碩鉉年四十九本金海居京父學生復祚進士閔命爀年四十三本驪興居京父承旨百昌生父通德郞百憲進士兪應煥年三十三本杞溪居京父學生翊柱生父前郡守國柱進士申頤朝年三十八本平山居京父通德郞光顯以上各白綿紙二卷三下生員李脩演年五十一本韓山居衿川父察訪光鼎進士尹毅東年五十本海平居仁川父參議得孚生員崔照年五十一本朔寧居京父學生仁秉草三下進士宋文顯年五十二本鎭川居京父幼學弼休生員申百祿年五十九本高靈居楊州父進士一權生員兪宅贇年四十四本仁同居延安父學生弘祚進士李在東年五十六本全州居保寧父學生恒燮生員李復性年四十六本廣州居天安父學生鉉周進士兪文煥年四十七本杞溪居京父進士一柱進士李楨彬年五十四本德水居原州父學生𣽤進士崔楨勳年六十一本海州居平山父學生齊斗進士李永甲年五十三本全義居廣州父通德郞四羽生員金豐澤年三十本慶州居鍾城父學生庚煥以上各白綿紙一卷次上進士朴師燮年六十本寧海居文川父同知萬株進士孟欽圭年六十一本新昌居溫陽父學生躋遠進士李需光年四十四本慶州居保寧父學生慶翊生父學生慶䎘進士盧錫圭年五十六本交河居南陽父通德郞必大生員權補年三十一本安東居安東父幼學睆生員鄭祖榮年三十三本迎日居京父進士樹生父縣監杆生員崔弘岳年四十二本全州居京父生員守度生員李奎鎭年三十三本星州居星州父通德郞敏謙生員李宗明年四十六本慶州居抱川父司果元佐生員李家淳年二十八本眞寶居禮安父前參奉龜書生員姜忠永年三十五本晉州居楊州父幼學頤慶進士閔令儒年三十二本驪興居華城父幼學邦任生父生員邦仁進士李韶九年三十本完山居京父贈參判遠進士崔英弼年五十本江陵居襄陽父縣監昌迪生員任壽益年三十四本豐川居京父學生尙淹生員李龜星年四十本眞寶居禮安父同知世翊進士權年三十七本安東居京父通德郞植進士韓錫倫年四十二本淸州居瑞山父學生德雨進士金重淳年三十四本安東居京父僉知履規生員趙光溫年四十七本稷山居開城府父縣監有善生員閔哲儒年三十九本驪興居羅州父生員邦仁生員洪晩榮年四十五本豐山居京父學生樂靜進士金匡炅年六十四本固城居永平父學生世喆生員李種祜年三十七本龍仁居京父通德郞普儉生父僉使普溫進士李基弘年四十七本廣州居京父同知尙琦進士洪秉善年三十八本南陽居父別提希泳進士朴道敏年六十一本密陽居京父護軍瑀進士金道曾年七十二本安東居連山父學生昌孫進士洪善容年四十四本南陽居大興父通德郞尙源進士朴民淳年四十三本高靈居陰城父縣監敬鎭以上各御用筆三枝表倍畫三中生員李命熙年四十三本德水居京父學生益彬生父學生復彬草三中進士南巖老年五十五本宜寧居楊根父奉朝賀泰著以上揮場更試次明日待令以上給一分三下生員閔師膺年四十六本驪興居京父折衝垠草三下進士趙經鎭年三十八本豐壤居京父監察時衡生員金相穆年三十八本光州居洪州父令說澤以上各白綿紙一卷次上進士兪孟煥年五十二本杞溪居京父通德郞華柱進士閔種吉年四十五本驪興居德山父幼學頤世生員韓啓重年四十五本淸州居京父縣令尙默進士鄭得中年五十本草溪居南陽父進士禹錫生父學生師錫進士李星源年四十一本延安居京父郡守春輔進士李晩祥年四十九本全州居京父守弘之生員金命淵年四十三本淸風居京父判書鍾正生員許年四十七本陽川居京父通德郞生父學生儼進士朴宗雨年五十本潘南居京父贈持平會源生員金啓河年三十七本江陵居京父同知鼎鎭以上各御用筆三枝
정조 19년
御題右手招十九人賦進士李大圭二中橘園大猶運掌爾不過爲騈拇揮一鞭而馬腹附千里而蠅尾指十屈而又九手以招之于庭臂方伸於見凌肱以召於詑功曩屈首而受侮拊余手而潛唾咍如肉之十眼類無名之一指囊錐藏而繞鉛任爾輩之居右一投袂於章臺楚王聽於遂手舌闔闢而縱橫足左右而鼎呂珠盤紅而軟誓可與聞於從者無一言於十九但束手於庭下目何愚於笑人口可參於同盟如天高於楚階此輩宜於下風卬之餘而及爾曷以招兮彼其先其腥而左執聽於臂者惟右誇雄豪於手段弄嬰兒於頤指功何成於裹足事則幸於連臂憑傲態於擧袂喚痴儂於揮手嫌何宿於鷃笑執許同於牛耳摩吾儂之大手笑爾眼之無珠言生風於進前氣反桓於頫下韜爾面之愧色聽吾手之指揮初不發而卒騁想毛生之寸舌非徒超於二十亦有强於千百屈隣君之片說步諸人之上頭勳勞重於佑趙聲價藉於慴楚人可見於此地事何如於曾笑風雲生於擧趾鹵碌歸於從命心旣哂於昔來言反詑於今成拚璇題而拜稽挹英風而成章
정조 19년
御題擬少昊群臣賀大星如虹下臨華渚表生員李命熙三中法天無疆仰率土之洪化明星有爛喜流渚之祥光誕彌之初照臨于下洪惟我后姿挺神聖運際皡熙法軒轅取乾坤之治是時草昧繼河圖負日月之象至化風行念從古聖人之生必休祥自天而降伏犧應繞虹之瑞於赫厥靈有熊感樞星之祥則篤其慶蓋其億兆民爲師之任將繼人皇氏生寅故當千一運回泰之期非但河水淸而已顧我后膺繼天之運宜異徵在彌月之時維熊之吉兆先占方當毓慶之日紀鳳之寶曆將屆詎無眷顧于天同奎躔之闢文生聖之休期不偶仰金天之篤祜爲時之奇徵維何果然天縱之休聿有星流之慶瑤躔吐彩橫中霄而蔥蔥瑞光如虹臨下土而赫赫七政之璿璣仰察丕闡休光三元之玉燭將調先降異瑞是所謂雲霓望也孰不仰景星出兮駿命誕啓於聖姿荷上帝之篤棐象緯可占於休應果是日之炳靈華渚祥輝旣仰流爲虹之異南山遐壽更切恒如月之休伏念臣等俱以庸愚幸際昌盛無他斷斷縱乏贊襄之謨有喜欣欣庶殫頌禱之悃
정조 19년
乙卯二月十二日辰時上詣摛文院齋宿兼行日次儒生殿講上齋生應製入侍時行都承旨趙尙鎭行左承旨李晩秀行右承旨李益運左副承旨任希存右副承旨蔡弘遠同副承旨李肇源假注書柳遠鳴吳泰曾記注官白慶楷金良倜檢校直閣南公轍檢校待敎徐有榘以次侍立上具翼善冠衮龍袍乘輿出協陽門由肅章門進善門詣內閣降輿陞座上曰試官以下率應講儒生入侍應製生亦爲隨入內閣前後庭竝許列坐而設布帳事分付可也賤臣承命出傳與考官左議政兪彦鎬兵曹判書沈煥之行副司直徐龍輔參考官兵曹參議吳泰賢司僕寺正尹光普副修撰金熙采偕入引儀唱試官以下入就位行四拜禮訖試官升堂上曰周易生先爲應講應講生以次進講上命書賦題訖懸題講生洪奭周以易奏純通牲上曰洪奭周今爲純通未知此後幾儒生亦爲純通比較如何而領相先爲入來事史官一員進去傳諭慶楷承命出傳與領議政洪樂性偕入進伏上曰卿之司馬回榜在今年意謂卿家更有科甲同爲唱榜則甚異事也卿之孫前此應講居首者累而此科異於到記生之只取居首非純通則不可賜第矣卿之孫每入講席音義條暢及至收牲輒有一略間之科公器也不能賜第今番則文意雖不失大體亦不能詳明較前反遜意者必不能純通矣七牲之皆通眞渠之數也樂性曰在昔乙卯臣之父登大科臣又捷小科門闌之歡喜怳如隔晨臣今復逢是年將行回榜而臣孫又若以是年登科則人之見之孰不曰稀異而臣心則履滿爲懼不知其喜矣講畢又有李泳夏牲純通上曰大典通編禮典卷令內閣入之內閣進大典通編果有親臨試講純通賜第無過三人之文上命史官呼洪奭周李泳夏新來上敎樂性曰今日齋日不可以賜樂卿須親自盡墨仍爲率去也上命晩秀書傳敎曰今日應製諸作箇箇得意而其中揮場尤可意更試次皆令明日待令其餘入格諸生亦令明日待令又命書傳敎曰今日因試士於摛院廳事檢書廳爲小次矣於渠曹不但榮幸問其廳首卽朴齊家也卄載檢書亦旣勞止檢書官朴齊家五衛將作窠令該曹口傳擬入以示朝家勞無不酬之意又命書傳敎曰明日將始舟橋之役而告由在望祭以親行爲批於整理所草記而伊日卽弘陵忌辰也將事服色別無難處能非大享則亦不用樂但出還宮服色當用黑團領袍而還當卽詣眞殿曉頭行望日展拜展拜改着衮龍袍層節未免繁旣欲親行則雖不兼告亦可望祭只以春奉審修改告由遣官攝行園幸告由以念前後改卜吉日當親行令禮曹知悉上曰兼春秋白慶楷拿處出榻敎上曰左承旨爲禮房出榻敎上曰掌樂提調時帶臺職人許遞前望單子入之出榻敎上曰在外文兼改差檢閱吳泰曾依金達淳例令該曹口傳單付出榻敎弘遠曰右尹權裕除拜後過三日不爲出肅依定式推考警責仍卽牌招察任何如上曰依爲之出擧條上曰藝文提學今番所撰進告由祝實合代撰之體特賜皐比一令仍令臚唱謝恩於諸生之前仍命權退諸臣以次退出
정조 19년
行都承旨趙尙鎭坐行左承旨李晩秀坐直行右承旨李益運坐左副承旨任希存坐右副承旨蔡弘遠坐同副承旨李肇源坐直注書鄭文始病一員未差假注書柳遠鳴仕吳泰曾仕直事變假注書韓致重仕
정조 19년
傳于李肇源曰發遣吏郞諸執事淸齋與否摘奸以來
정조 19년
傳于李晩秀曰今日儒生更試時二下同等儒生六人更當比較大司成率應試六儒來待
정조 19년
傳于李肇源曰承旨疏批已下牌招察任
정조 19년
李晩秀以弘文館言啓曰本館上番連日姑陞入直事甚未安校理李升運副校理申大尹李羲甲副修撰鄭來百旣有只推之命竝卽牌招以爲推移入直之地何如傳曰允
정조 19년
李晩秀以禮曹言啓曰園幸告由以念前後改卜吉日當親行令禮曹知悉事命下矣吉日令日官洪處中推擇則十六日十七日國忌齋戒正日十八日吉十九日二十日二十一日俱有拘忌二十二日吉二十三日二十四日國忌齋戒正日二十五日吉二十六日拘忌二十七日吉二十八日二十九日三十日俱有拘忌云以何日定行乎敢稟傳曰以二十二日爲之
정조 19년
李晩秀以奉常寺都提調提調意啓曰東籍親耕田所種九穀先農祭後卽爲起墾付種之意敢啓傳曰知道先農祭受香日親傳香祝曾有下敎矣傳香後齋宿遣承宣過祀後與獻官還奉神位版于神室而祭物各別精備之意卿等着念知悉可也
정조 19년
李肇源以義禁府言啓曰時囚罪人尹致永考律放送後草記事命下矣尹致永傳旨內凡係往役全忽致愼向以此事飭責未久今番依舊犯科可謂難化依前處分更爲勘罪罪取考律文則大明律制書有違條有曰凡奉制書有所施行而失錯旨意者杖七十大典通編推斷條有曰犯私罪杖七十奪告身二等犯枉法受贓外笞杖竝收贖矣尹致永杖七十收贖奪告身二等放送之意敢啓傳曰知道如有功議各減一等可也
정조 19년
李肇源以義禁府言啓曰尹致永杖七十收贖奪告身二等照律草記批旨內如有功議各減一等可也事命下矣尹致永九代祖斗壽扈聖功臣云功減一等杖六十收贖奪告身一等之意敢啓傳曰知道
정조 19년
備邊司啓目粘連全羅右水營倉庫虛留事實稟處云云帥臣之錢穀典守莫嚴於儲置米休番錢而無論稱貸謬例與已盡充上其所犯用至於近千石米六千四百兩錢是白乎則揆以法意誠極可駭旣己得聞之後不可置而不論是白如乎該水使鄭彦衡爲先罷職令該府拿問處之何如判付啓依允
정조 19년
禁府啓目粘連咸鏡道本府關管罪人放秩兪漢紀依啓聞放送事分付未放秩亦依啓聞施行爲白乎旀他餘罪人等令刑曹稟處何如判付啓依允
정조 19년
刑曹啓目粘連咸鏡道定配罪人放秩未放秩竝依啓聞施行爲白乎矣稟秩中安邊劉德煥等或同罪蒙放或罪不深重竝放送爲白乎旀未放秩中安邊徐希輔等同罪之類已入於他道放秩不可異同竝爲放送之意分付道臣何如判付啓依允爲旀慶源高得泰鏡城柳績減等爲旀慶源安廷仁金德柱洪原安寵等段俱非罔赦之罪穩城申龜顯段何異於李樂鉉乎兄放而弟豈不宥乎富寧德福池殷得茂山崔晃明川鄭德欽高原崔召史慶興金聲百等段蟣蝨之徒也竝放送三水姜聖佐放卽其本土爲奴三水金致默高景範等段亦不足責竝放送甲山安光福詳考他道同罪放仍間草記三水全世俊依安光福例爲良如敎
정조 19년
守禦使沈頤之疏曰伏以臣於邇來恩造之所蒙被官職之所忝竊何莫非曠絶今古踰濫涯分而最是近日錫類之化偏被無似之賤種種優渥河海莫量是豈臣區區隕結之願頌祝之忱所可圖報其萬一者耶居寵之危寢夢猶驚負乘之懼食息靡安而鞠瘁矢心不暇於量入之戒榮感銘肺莫恤乎履滿之災機要之偏管崇秩之冥升一味趨走恬若固有自顧靦然人謂斯何數年重務徒糜厚廩錙銖效蔑孤負罪積倘微我殿下天地父母於臣隨事涵貸隨處庇覆則臣何以獲免大戾得有今日也每日思惟只有感涕之汍瀾而已至於金吾所坐昏迷妄錯壞格侵職論厥罪負合被重誅而聖度天大薄施末勘到底洪私亶出曲恕感惶縮伏今纔旬有餘矣迺者敍命遽降恩言鄭重至有梨園整理仍授之命繼又伏奉恩旨南城重務復縻如故臣惝怳驚感不翅若蟄蟲之聞雷也自速之薄譴無幾含垢之聖渥復隆非不知恃寵唐突極涉縱恣而受符體重義分是懼遂不敢不顚倒趨膺以寓叩謝之義退歸惶恧達宵靡定且臣竊有一端難冒者兵曹判書臣沈煥之卽臣再從兄也一門至親竝據於兵本戎垣此尤臣私分之萬萬兢蹙不敢自安者也玆敢不揆僭猥仰暴至懇伏乞聖慈察臣惶蹙之情諒臣憂懼之私亟命遞改臣守禦之任更勘臣瀆擾之罪以肅朝綱以安微分焉臣無任云云答曰省疏具悉卿其勿辭行公
정조 19년
禮曹判書李秉鼎疏曰伏以五慶咸湊於新年三冊齊獻於吉日聖孝增光邦籙冞鞏薄海含生以鼓以舞臣忝叨藝苑獲覩盛會凡係飾慶文字猥多與聞至蒙賜馬之典尙切血指之媿而昨於千萬匪意又伏奉文皮寵錫恩霑自天之華衮光動滿庭之章甫臣且榮且惶謹以拜稽祗謝而竊伏惟念從古邦家之有大慶閎休鋪張賁飾播之聲詩昭示來後永永無斁專在於操筆之得其人而如臣庸陋謬辱聖簡幸逢千載之慶會濫廁一代之峻選强顔塞旨背汗先逬忽此匪分之渥反降俟罪之際無論臣私心慙赧其所以累則哲而駭聽聞非細故也撫躬凛然夜不成寐且臣於宗伯見任尙有區區餘悚日前冒肅縱緣事會之巧値目下再誤實非義分之敢出親祼告由旣承卜吉之成命前席陳懇庶蒙淵鑑之俯燭玆敢不揆僭越短章申籲伏乞聖慈曲加矜憐亟命遞改臣本職以幸公私不勝大願噫臣之頂踵毛髮皆聖上賜湯火惟命生死向前是臣夙宵所自勉而伏況閟宮贊禮臣子至榮只宜竭蹶寧或逡巡第臣過福招災脆質易衰風痰凝結腰脚酸疼望斷駿奔跡涉偃便臣罪至比尤難自贖亦願倂削臣兼帶重勘臣辜犯俾法紀昭而賤分安焉臣無任云云答曰省疏具悉卿其勿辭行公
정조 19년
正言沈鎜疏曰伏以今日卽我聖上挽回三古振勵一初之會也乾威克斷奸賊斯得天討雖未夬施聖誣得以少伸而目下急務打散奸黨矯礪世道是已此誠一日不可緩也伏惟我殿下以勛華之聖處君師之位德冠百王治期一變漢唐以下不足屑耳允矣大聖人規範乃有朝參日處分前後批敎磊落光大若曰使爾有此言卽予反省處又若曰不知不智也不言不仁也又若曰此疏卽辨明世道人心之所以然之事實及其收火奸賊職牒也又若曰以爲人臣懷二心者之戒在廷臣僚奉此批而讀此敎孰敢不改心革慮精白淬礪而第習俗旣訛歸正未易人心已誤解惑尤難王言之出如綸如綍雪霜雨露同流竝行而膠固已深觀望成習衆心有未孚之歎朝著欠大淸之象此其故何也根抵雖拔而枝葉猶茂顧惜容護又成一部規模致朝家鋤治之政未之大行至於支屬親黨之應坐刑法者晏然無故心腹暱交之已露端緖者亦且自在聲討之不嚴規避之是謀者已有其影何待其形臣竊痛之夫爲國之道亦惟曰靖世道淑人心耳世道不靖人心不淑而能爲治者未之有也王言渙發而信之如四時朝令誕宣而守之如金石以裨我殿下從欲之治然後世道靖人心淑亂臣賊子自不得干其間而今也巨魁雖斃餘孼未除伈俔度日玩揭爲事上獨有憂歎之念下則無奮發之志如是而聖誣何以夬辨世敎何以丕變也哉伏願殿下毋宥有罪使附麗者得以懲服明示象刑使詿誤者得以感化上不失法下不妄犯自朝至野由近及遠一皆奉信王言祗畏朝令世道人心沕然一歸於正則太平萬世之幸也前大司諫徐配修前却於辨聖誣之際顧瞻於討奸賊之初最後一疏俯仰時勢暗售彌縫之計莫掩巧避之迹論其情態極爲痛惡臣謂亟施刊改之典斷不可已也至若前大司憲金尙集雖云衰老其於臺閣體例亦已慣習身爲憲長方且登筵而袖中笏記之忘漏不持實是前所未聞其慢於聲討亦可推知大僚請推未足以蔽其罪臣謂施以譴罷之典亦不可已仍伏念臣性本疎拙不中時樣識又鈍滯不周事務僥倖一第濫通官籍數年講製莫副成就之念一心悚縮只知竭蹶之義而乃若淸朝耳目之任尤萬萬無似矣千萬夢外薇垣新除忽下於朝參前日而署前行公又出特旨臣嚴畏義分冒登筵席草草數語未及遂鸇逐之誠日前常參隨牌詣闕朝班已退不得不冒犯違傲虛縻多日有愧廉防臣在思右量惶蹙冞深玆敢冒入衷懇仰瀆崇聽伏乞天地父母亟命鐫改臣見帶職名以安私分仍治臣越例瀆擾之罪以肅朝綱不勝幸甚臣於再昨日治疏到院以一字誤書還爲出給故改書將呈之際日勢向暮門限已過矣昨日請坐更爲呈納則以殿座及齋戒相値又復見退在前如此之時多有留院之例而竝與留院而不爲多般稱頉無意捧納臣雖疲劣言出懲討則承宣之必欲自下阻搪誠莫曉其意所在不意惟允之地又有顧瞻之習臣尤切痛惋也臣無任云云答曰省疏具悉首陳是矣徐配修事其疏雖纏繞請勘似過重只施罷職金尙集事大臣之問備足矣政院事名以言事則齋日例當留院豈可退却近來設禁多岐臺閣日卑新入之承宣不知格式如彼極爲駭然然無論得已不得已未必不爲朝廷之責爾其勿辭從速察職
정조 19년
左副承旨任希存同副承旨李肇源等疏曰伏以臣等於再昨坐直伏見正言沈鎜到院之疏有誤書者故以改書以來之意出送矣昨朝果復來呈而適値齋宿動駕以過齋更呈又爲出送矣卽者其疏又到以顧瞻等語盛加侵詆夫顧瞻二字是何等題目則不少顧藉容易加人言之者雖甚無難受之者寧不驚怖疏是言事則固宜留院而緣臣生疎未卽捧留乃遭此非常之斥其何敢晏然冒居於出納之地乎玆敢聯陳短章徑出禁扃伏乞聖明俯賜鑑諒亟治臣等擅離之罪以肅朝綱以謝人言千萬幸甚云云答曰省疏具悉爾其勿辭察職
정조 19년
親臨摛文院上齋生應製更試御考榜賦二下進士李光顯生員金師範生員金處巖生員兪益柱生員金鎰進士洪始杰以上更試三中進士朴鍟草三下進士李心永進士李大圭生員閔致福進士李㷞生員李箕采生員金會淵生員朴宗羽進士李顯文草次上李命熙進士李章垕進士南巖老進士魚用升生員吳鼎煥進士蔡弘臣進士沈鍒進士金世淵進士朴大崙以上別有論賞勿論
정조 19년
御題鉅鹿轅門召見十二諸侯將賦進士李光顯二下重余瞳兮電閃倚修劍於漳天人全楚之大男地李齊之前塵來諸將使跪下曰吾戰其何如最得意之戰也聊來汝而誇之江東起以萬敵一羽我於天下勒八千之吳兒無百二之秦關乾坤入於席捲兵萬國兮風前叢臺夕兮秣騅凡幾壁於同救聯蟻援而共赴壓鶉威而旋次兵徒擁於北救矢孰發於西嚮山之東兮列壁無一夫之賈勇手一唾於天地意無邯於鏖戰前當陽使嘗銳後滿將焉爲殿風霆鬪於蹴踏日月盪於蹂躪秦壘散其夕烏一鼓下而京觀孤城出於鉅鹿餘歇復爲君臣兵間有此籍也彼列侯則何爲徒觀戰於壁上虛按兵於城外唉渠輩其少豎丈夫事其看否和門闢而坐大不妨呼如兒子趨十二之列校跪卄四之大將靑油闢而下令我從此而主張指長平之裂瓦詑城濮之館穀鷹之揚與虎闞各歸說於爾國旗鼓偃於白日堪笑爾之寂寂英雄誰於我外自今日而元帥吾主盟而此會爾恭聽而毋譁抨介冑而列趨執金鼓而高倚山河入於我手到此方爲雄豪乾之四而著象彷彿見其英姿
정조 19년
同日更試御考榜賦三上生員金處巖直赴殿試三中生員金鎰生員兪益柱三下生員金師範進士洪始杰進士李光顯以上直赴會試
정조 19년
御題華渚賦生員金處巖三上基龍興於漢澤籙燕禖於商郊固聖人之誕毓有地靈之昭著華之渚兮應瑞詠二字而爲綏傳奇祥之寔彰驗大業之肇基自古稱於華渚曰有故於少昊毓一世之聖神啓萬年之基業熙熙象於一治導華胥之樂國靈基應於上天蓋厥初有異瑞回大星之放光爛彩虹之增輝垂垂處而仰看散珠璣於明波于是日而聖作闡鳳籙而悠久乘金天之慶運繼黃河之昌期乾文彰其帝德發軔初兮玆地靈源肇以玉派朝復朝兮光華斯鴻基之所奠錫嘉名其何以瞻成象之在天撫出圖之有河虹隱隱兮水面寔帝王之弘瑞華固知爲星也渚則取諸水哉川如至於茀祿照天星之一大惟其祥之長發爲有源於活水天休協於地理永終古而播美環五躔而耀華繞一帶而洲渚官紀鳳而至治寔逌玆而基之地於水而鍾精天以星而兆昭昭影於合璧步春渚兮華汝於千萬而立基以誕聖之故也流不盡於慶籙與華岑而長在周瓜綿於八百曁漆沮而滋休基龍飛於左海又聖祖之開創八回甲之今日臣獻賦而飾慶
정조 19년
乙卯二月十三日辰時上御便殿入格儒生入侍時行左承旨李晩秀行右承旨李益運右副承旨蔡弘遠假注書吳泰曾記注官白慶楷金良倜檢校待敎徐有榘以次進伏訖上曰進士李大圭等以次進前一一奏姓名可也上曰更試儒生仍留應試其餘儒生仍爲以次頒賞各賜紙筆墨退去上命晩秀書賦題懸題御考最優等六人又令三試命書賦題懸題上命晩秀書御製詩竝小序曰桓廟誕降八回甲乙卯春遣大臣攝行酌獻禮于定陵是日齋宿摛文院以星臨華渚爲題試多士拈基字聯韻以識長發其祥啓佑萬年之慶靈庥長發是年基恭薦周家漆沮詩仍令入侍承史各書屢本分傳于聯韻大臣諸臣各以韻字書諸名下尾聯以枝字爲韻使三試儒生中待出榜居魁者製進仍敎曰此桂枝之枝字也此意承旨招諭諸生可也上命書傳敎曰十六日日次殿講進定於齋宿之日是日何日欲識長發啓佑之慶也大星如虹下臨華渚爲題試多士名誰殿講所重在於應製而御考事體不但至重殿前三試亦豈比於到記柑製乎應製賦三試居首生員金處巖直赴殿試之次生員金鎰兪益柱又之次三下生員金師範進士洪時杰李光顯竝直赴會試再試賦二下進士李光顯等二十人別有論賞勿論初次應製賦二中進士李大圭生員金處巖進士李㷞金世淵洪始杰二下生員金會淵進士李章垕生員李箕采金鎰閔致福朴宗羽進士朴煋各給二分三上進士蔡弘臣魚用升生員兪益柱進士沈鍒生員吳鼎煥進士李心永李光顯朴大崙李顯文生員金師範表三中生員李命熙進士南巖老各給一分給分人中三試入格者勿論三中生員李復心等二十人賦表三下生員李脩淵等十六人賦表次上進士朴師燮等四十人分等施賞殿講純通幼學洪奭周李泳夏依法典特爲直赴殿試通幼學李寬基等八人略幼學趙胤鎭二人粗幼學趙德履等八人亦爲分等施賞捧傳旨仍命退承史以次退出
정조 19년
行都承旨趙尙鎭坐行左承旨李晩秀坐行右承旨李益運坐左副承旨任希存坐直右副承旨蔡弘遠坐直同副承旨李肇源坐注書鄭文始病一員未差假注書柳遠鳴仕吳泰曾仕直事變假注書韓致重仕
정조 19년
藥房都提調洪樂性提調沈煥之副提調李晩秀啓曰移次齋宿聖慕克伸侵早回鑾勞動旣多伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 19년
李益運啓曰御營大將李漢豐右邊捕盜大將柳孝源以東南關王廟獻官今方受香出去矣御營大將所授命召右邊捕盜大將所授命召及大將牌傳令牌來請還納將兵之任不可無一刻摠察之人捕將則在前如此之時有他邊大將兼察之例今番則何以爲之敢稟傳曰仍佩往來都提調及他邊大將兼察發牌牌招聽傳敎
정조 19년
李益運啓曰大司憲曺允大執義宋煥箕掌令李城輔持平李晴在外掌令李心傳呈辭持平金熙華未肅拜監察茶時之意敢啓傳曰知道
정조 19년
傳于李晩秀曰左承旨右承旨分詣宗廟永寧殿景慕宮及受香諸處奉審摘奸以來
정조 19년
傳于李晩秀曰弘陵忌辰祭受香後畿伯奉審摘奸以來局內諸陵及明陵局內諸陵亦爲奉審以來
정조 19년
以旌義縣監南涑穀物加請上疏傳于趙尙鎭曰領相則以藥院日次問候今方入侍左右相亦爲入侍事傳諭有司堂上及備堂中曾經道伯人亦爲來待
정조 19년
傳于任希存曰戶房承旨入侍
정조 19년
蔡弘遠啓曰學禮講時史官進去載在法典明日學禮講設場史官亦當進去何以爲之敢稟傳曰前假注書曺錫中具得魯姜浚欽權察廳任使之進去
정조 19년
以校理李升運副校理李羲甲申大尹副修撰鄭來百牌不進罷職傳旨傳曰只推
정조 19년
以黃監司李泰永狀啓生靑魚限內不得封進惶恐待罪事傳于蔡弘遠曰勿待罪事回諭
정조 19년
以校理李升運副校理李羲甲申大尹副修撰鄭來百牌不進罷職傳旨傳于李肇源曰只推
정조 19년
李益運以兵曹言啓曰內禁衛將李殷福今日入直而訓局千摠望受點矣其代口傳差出以爲替直之地何如傳曰允
정조 19년
兵曹口傳政事尹範敍爲內禁將副司直單具庠
정조 19년
李晩秀以整理所堂上意啓曰惠慶宮詣顯隆園出還宮時闕門外及各站殿下祗迎節次何以磨鍊乎敢稟傳曰出宮時闕門外祗送則預爲磨鍊於儀註而自閤門至闕門慈宮侍衛承史兵曹摠府五衛將宣傳官武兼則以守宮人爲之到闕外祗迎所落後守宮事分付添錄於兵曹節目各站祗迎一節只載於儀註臨時微稟可也
정조 19년
李益運以整理所堂上意啓曰留都營狀啓例爲付發而或有時急之事則京畿驛馬待令事曾有定式矣今亦依此例擧行事分付何如傳曰允
정조 19년
李益運以整理所堂上意啓曰今此園幸時前摠帥申大顯率訓局餘軍一哨通化門外朝房留駐事命下矣不可無旗鼓前排此則令禁御兩營量宜定送之意分付何如傳曰允
정조 19년
李益運以整理所堂上意啓曰本所堂上行司直沈頤之園所站檢擧行副司直徐有大華城府進饌時檢擧事更爲分排之意敢啓傳曰知道
정조 19년
旌義縣監南涑疏曰伏以臣叨承謬恩待罪島縣歲將一周矣政隨手拙事與心違尙未能一半分自效粗塞百里之責少弛九重之憂每一循省只自愧懼不意窮絶之域遽値酷烈之災四顧茫然欲控靡極恭惟我殿下大德日生一念若保八域之廣兆民之衆無不咸囿於煦濡之中至於此島尤以其邈在海外憂恤拯濟靡所不至迺者前牧使臣沈樂洙之馳啓請粟也日月之明在上謂狀辭非過實謂島民爲尤急凡係進獻竝從停減特命一萬包大賑繼許五千石別饋用推同慶之意俾無失所之歎洪恩所及羸黑浮黃之民感極而悲揮涕攢手欣欣有更生之望吁其至矣苟使守土之臣體殿下是心之萬一雖在他時決不敢恝然於一夫之不獲自干辜負之罪伏況明年乃是何年而上有浹骨之澤下守濫觴之戒其間許多含生將不免抱携而胥溺則抑立而視之也已乎念臣名忝侍從叨字牧愚昧之民期望則稍別只緣臣不才無狀不能辦一事救一人遂令捐瘠之慘最先且偏於一島之中以目下光景推之及見來歲麥秋者定不爲幾許臣若徒以越例爲嫌干恩爲懼不早爲殿下一言他日殿下設以其人微不加之誅臣敢將何面還渡重溟復入修門乎臣請冒萬死陳此危迫之狀焉臣所叨之縣蓋是絶島中偏陲黃茅黑石極目荒翳居無舟楫之往來俗昧驄涼之交易耕犁所及秪是旱田土瘠已甚顆粒微疎且以地不宜麥民鮮爲業夏秋饑窘卽其每歲每然之患今秋穡事幸有登豐之望皮服籐笠雀躍相賀忽於秋務垂成之時大風捲地醎水翻盆穰穰將熟之穀打成一團如菜沈鹽臭不可聞繼以七八日曝陽鹺白腐黑在野牛馬亦皆避而不食試取其早種先熟者擣而簸之便卽隨風飛去厖然一穗之大都無一二粒之或稔外此草葉木實凡屬吾民口吻中物一是掃盡無去處矣以官穀言之糶糴分留自有法限而本島則諉以瘴濕之腐損歉荒之荐仍傾庫擅分成一謬例本自不敷之儲告竭已久以民産言之富戶宿儲甁罌殘瑣俱無以自保其生此實臣所嘗目覩下此一等以還從可推知夫置之於大海四圍之內生穀之源先竭通貨之路又絶公私蕩然朝不謀夕所恃以爲生者惟是蒼蒼生物之天今焉至此噫彼忍饑望哺之民莫不斂手却立失聲哀號始自風定後兩三日富者宰殺牛馬汲汲然若將不及賤鬻衣服田土人自不買貧者奔逬四出十室九室傴僂顚連咸萃于本州之中面蓋以巨嶽障蔽被災稍歇故也畢竟主客俱困了無所得則又復扶携而歸自是以來窮村荒野驚心慘目之事殆無虛日臣不忍一一提陳驚動我聖心而今猶如此繼此可知嗚呼將若之何哉大抵失稔之歲有所謂赤地有所謂大無固未有高平一樣菜穀皆然直是掃蕩擣爛一如本島今年之經一大變怪也議賑之民有所謂尤甚有所謂丐乞亦未有貧富傡竭彼我俱急無以少延暫活一如該縣今日之爲極盡地頭也以其久虛積瘁之餘遇此本無創有之災固知有一箇死字外更無道理而不待時日之稍久不因疾疫之流行甫過一朔羸瘠者浮腫澌綴者委棄勢若土崩日漸加而月益甚則人固未易料也凡有耳目者非不卽地聞覩其實然猶復趑趄惝怳官或不信於民營或致疑於縣久而後稍知然則風濤之所阻事理之所在廟堂亦豈準信於請穀之啓乎過半成實之議在所必至雖然推常理而度非常之變據前例而應無前之事遠近異宜緩急失序則臣雖至愚決知夫闔境生靈必無幸矣且狀請中二萬石折米實皮穀四萬石也此豈率易仰請罄國穀於垂殫望聖恩於難繼者哉於此可見其無可如何之一端矣政使盡此數得來尙患不足況於不足之中減得過其半乎臣請有以證之臣之縣內烟戶大約二千六百餘自稍實至丐乞計口則一巡當入四百石自來朔至四月排巡則五朔當爲十五次準此計之必得折米六千石然後始可議其賑活之方朝廷劃下之穀設云都付之該縣量入計出固未見其有餘則以此均排於三邑過六萬人口欲望彼此之俱全可乎賑口之分次高下例也而該縣之曰稍實曰之次特取其平居生業强以名之耳其視窮丐之戶無甚異同顧以穀總之不敷別施艱窘迫切之法揀抄於一般顑頷之中節殺於萬分遑汲之際多方刷櫛若恐得食者之或濫然則船粟往哺之命實出於一視之至意而其不及受賜者不已多乎況此兩等以下凜凜然危在呼吸之類亦無以快脫此套中數在三分而拔其一食比常例而減其半呼號而莫聞顚仆而不顧是皆我殿下積費洪造憂勤哺活者也牧守之臣嚴不敢優請訏謨之地遠未及盡察終使之饑而死也則天下寧有是理議者必云列路分賑委積枵然朝廷於島民已施加等之大惠今雖欲加劃其道無由臣伏讀聖敎若曰陸民猶有轉輸之路大哉王言累萬生民惟知仰哺於朝廷得此則生而已此外了然無他指向營爲之事朝廷洞悉此狀則雖至苟簡變通罄竭轉運可不於加等之外又加一等乎臣坐此絶城雖未知某道年事之有勝某邑穀簿之有裕而終不敢自阻於仁覆之下斷其必不可得矣臣聞上上年壬子島中大歉土人傳以爲罕見然比諸今秋不害爲平年伊時營縣留庫以米則萬八千石也朝廷又捐無包以賑之南道屢豐米商連帆來泊計亦不下五六千石自丙午迄辛亥島豐比登民食自足只因一歲之災損無論以饑以病死亡則千以數之今也惟有餘粟一款比前加厚餘外事事相反有生之尙今蠢蝡亦云異矣際此賑政藉令逐數盡付加巡倍饋饑病見已入骨難保其必生矧玆撙節抄略之極如右所陳也耶宜其一邊受食一邊澌瘠冬序未闌僵仆相續浸浸焉莫可收拾而拖到窮春其果至于何境噫亦慘矣臣固知此言一徹聖心震䀌重煩南顧之憂臣誠死罪且臣旣不能出力相救又不忍袖手熟視疾聲呼籲不免爲古人所謂說病症甚危急而無甚治法之歸靜思所職只有惶汗之沾背然以若境界遇若災荒除非添數運粟恐無別般措劃彈丸一域戶口日縮溝壑日塡縱使臣不卽首實一向泯默久則自當登聞於已無可及之日及到是時聖心尤當如何臣思之至此不遑他顧若其出位溺職之誅臣旣有此一身自知其無所逃矣區區之憂惟願聖慈亟降明命俾得稱停區劃卽速運送有若對症處方之勿失錙銖救焚拯溺之勿違晷刻則豈惟海島孑遺之氓獲遂其須臾無死之願在微臣亦或爲自贖其罪之一事矣臣之所望於天地父母之仁容有極哉臣於十一月初四日拜章過海傳聞舟覆不達伊來三十餘日民事日急一日旣往已矣似此不止抑恐餘者無幾際伏聞朝廷因本島年分狀之回下賑需數爻特命與道臣相議俾無不足之患臣不勝感幸攢祝之至第以該牧使狀請之數言之雖使到底節省費心分排必有半不及之弊急則勢當更請風波程期久速難知往復遷延之頃阽危垂盡之民其能遲待乎臣旣灼其然何敢有懷終默不思仰體如傷之聖念乎再度緘封必欲一達於黈纊之下臣亦有人心者揆之以理固不當得已不已張皇爲說自速欺罔之罪惟聖明垂察焉臣無任云云省疏具悉今見去臘初五封章之語島民事情若在目中況殿屎之如彼何異於推而納諸看來爾疏不覺良久無言召見大臣備堂另究加劃賑需之策期於來月內運輸猶恐有後時之歎旋用悶念然此穀萬包之加劃卽以園幸整理所用措置中特許除給耽羅俾知慈恩之遠曁爲道伯牧守者知予此意雖欲一毫放忽得乎爾與牧守將此批旨曉告慈恩於小大民人恃而忘饑以待萬斛穀物之利運事卽令政院成送有旨于爾處爾其知之
정조 19년
乙卯二月十四日辰時上御誠正閣藥房入診右承旨同副承旨同爲入侍時藥房都提調洪樂性行右承旨李益運左副承旨任希存同副承旨李肇源假注書吳泰曾記注官白慶楷金良倜檢校待敎徐有榘醫管柳光翼金孝儉金光國周命新李周憲朴春源吳仁豐丁希泰以次進伏訖上曰大臣備局堂上入侍出榻敎賤臣承命出與左議政兪彦鎬右議政蔡濟恭前全羅監司沈頤之徐龍輔備局有司堂上李時秀尹行恁偕入進伏樂性等曰連日勞動聖體若何上曰一樣矣樂性等曰王大妃殿氣候何如上曰一樣矣樂性等曰惠慶宮氣候何如上曰一樣矣樂性曰今日卽日次入診而別無入診入侍之敎何以爲之乎上曰兼行可也樂性曰醫官今已待令使之入診何如上曰置之可也上曰民事自有所重湖南事有難只以回啓爲之領相適以診筵入來故他大臣及曾經道伯人與備堂皆令入來欲以詢問處之矣上曰全羅監司狀啓入之賤臣承命持入樂性曰此全羅監司李書九狀啓也枚擧濟州牧使李禹鉉旌義縣監南涑牒呈備陳穀少民多一島顑頷之狀仍以爲前冬入送之穀正月中巡想已乏絶今番裝運穀一萬二千石要不過回巡還賑之資則拖到閏月旬望又當告罄其勢不得不更爲移粟而濱海災荒無異島中賑糶接濟末由及時船運旁午於沿邑陸輸迤及於山郡今若更劃穀物復令裝發則畢竟事勢終至於島陸盡劉而嶺南右沿與本道左沿壤地相接如濟民倉穀雖是爲非民備豫之需到今耽羅民勢不可坐視道內沿穀更難着手而同州加請一萬二千石內除今番加送二千石餘數一萬石雖不可準劃更以嶺南右沿穀酌量劃下卽速裝發事請令廟堂稟旨分付矣俄於閤外與諸堂相議則昨年歉荒嶺湖無異民勢穀簿可知一般窘乏今於還賑方張之時若或除出穀物恐是行不得之事顧今春序將闌賃船裝運之際動費數朔則幾及麥登之時似無轉運之效且於肅廟朝癸巳年因島歉有兩南穀轉輸之命而臣祖錫輔以監賑御史下往本道以湖沿所在禁御保米及統營會外穀所用而嶺穀運輸狀聞還寢嶺穀之難於運送自古已然今者道臣之嶺穀請劃決不可從施臣意則本道沿邑形勢雖甚可悶沿海諸邑留庫中豈無推移取用之道乎向來該牧使李禹鉉加請一萬二千石而道臣以二千石先已入送則未區劃一萬石中限五千石更爲加劃令道臣從便入送似合宜矣上曰左右相亦陳所見而以今春序向半之時嶺沿穀物何以輸來乎爲此行不得之請反不若曲爲陸民純然防啓由前而有從略加劃之請由後而有狀語欠誠之歎當該道臣爲先從重推考可也彦鎬曰本島民情之遑急宜有朝家別般軫恤之擧而至於嶺穀之難於轉運臣亦與領相意同勢將以本道某樣穀物推移劃給之外恐無他道矣濟恭曰本道民勢遑急如此其所救濟當如拯溺救焚而嶺沿設有可運之穀見今仲春將半輸致湖沿之際必犯閏月況自湖沿候風裝發則其到泊本島安知不在於麥熟之時乎湖南賑事雖曰方張五六千石穀物推移似不至於無以措手以道內某樣穀量宜裝送之外恐無他策矣上曰諸堂各陳所見可也頤之曰臣俄於閤外已聞大臣之言而嶺穀之不可擧論有所酬酢矣湖南沿邑穀簿雖甚可悶留庫豈或全無所儲惟至轉粟移民亦豈無推移之道乎臣意則付之道臣某條區劃從便輸送之外恐無他道矣時秀龍輔行恁曰臣等俄於閤外亦聞大臣之議事勢誠然別無他見矣上曰昨冬島穀區劃時以別置耗條五千石特命劃下以作別賑之需伊後又奉慈敎凡所以出於民而供於上者一竝停免者蓋欲使一島生靈咸飽慈覆之恩獲保溝壑之命島民庶幾知予心矣是年何年陪慈宮將詣園寢此時予心又倍昨冬而邑守之疏際此登徹可知島中民勢之遑急何可以疏出之在於昨臘道臣之加送二千包少弛予南顧之憂乎今番園幸時經費不煩度支別爲措置自整理所句管取其中一萬兩特爲劃付道臣使之從便作穀則可得萬包何必限以五千若以整理所用移濟島中饑氓使匹夫匹婦咸被慈恩則不但島民全活實爲宣揚慈德推恩飾慶恐無大於此者諸大臣之意何如右相摠理整理所之任亦陳所見可也樂性曰慈恩聖孝一擧竝光島民聞此敎必當不食自飽臣等亦不勝欽仰攢歎而已豈有他見乎入送之際不必更定差員分付道臣與本牧往復相議無論去來船隻從多少量宜載送以爲限麥登無至絶巡之患好矣彦鎬曰今此劃付之錢出自整理之需仰體慈覆之恩實爲莫大之盛事臣固欽仰之不暇有何別見乎濟恭曰以園幸整理所需用之錢移付道臣使之拮据穀物拯救島民則是罔非慈恩所曁不特島民亦必感激蹈舞在臣等之心惟當攢頌之不暇有何他見乎上曰依爲之嚴飭道臣期於閏月內次次入送形止使之狀聞可也出擧條上曰今番亦祭海神乎頤之曰不必如是附于道臣從便輸送似好矣樂性曰今年大小文武科回榜人同爲應榜事曾有下敎矣將以來閏二月初六日生進放榜時同行回榜放榜湖西湖南關東回榜人竝令趁期上來之意發關知委於各該道臣處何如上曰依爲之出擧條上曰領相之率其孫回榜殆國朝所無也在古猶或陳賀不爲過也上曰卿之福力也奭周昨日之講較前居首時反不能也而偶得純通之栍此非天數而何樂性曰此豈臣之福力莫非殿下之賜也渠尙年少若許數年加以成就不赴殿試則誠爲作人之方矣上曰何必如是一國上相之回榜而又其孫應榜是爲賁飾太平之事也上曰聞甚博洽可稱大儒樂性曰何能如是但書外不知有他物矣上曰使行先來何尙不出來彦鎬曰節使自前稍遲矣上敎濟恭曰園行定日後須卽先往華城濟恭曰當趁習儀下去矣上敎樂性曰卿亦前期下去也仍命書傳敎曰領相回榜日僚相入來參班已有筵敎而領相之回榜前先進秩高者惟有綾恩君云來初六日回榜及元榜當臨殿親行放榜之儀領相家賜樂輸送宴需以此分付該曹綾恩君亦以回榜服色入來押班仍行四館之事勳郞發牌傳諭于綾恩君領相及綾恩君子孫亦當入來當令五世咸備於一庭前判書具庠敍用仍令該曹口傳付軍職肇源曰同罪未敍人隨卽提稟事曾有定式矣前判書具庠旣已蒙敍前判書李致中係是同罪故敢此仰達矣上曰敍用園幸當前卿宰侍從堂上堂下違牌坐罷及罷散不敍人亦爲敍用可也出擧條益運曰同罪未敍人隨卽提稟事曾有定式矣持平金熙華旣已蒙敍除職前執義崔烜姜文會前掌令鄭毅祚前持平柳憲周前大司諫朴基正前司諫鄭景祚前獻納尹行直前正言張錫胤申絢前校理鄭東觀尹序東張至顯前副校理洪秀晩李貞運前修撰李遇濟尹行直前副修撰鄭履綏朴吉源徐有鍊尙未蒙收敍之典故敢此仰達而前司諫崔獻重初無罪名而混入於削職現告原傳旨付標何如上曰依爲之竝敍用可也出擧條仍命退諸臣以次退出
정조 19년
行都承旨趙尙鎭坐行左承旨李晩秀坐行右承旨李益運坐直左副承旨任希存坐右副承旨蔡弘遠坐同副承旨李肇源坐直注書鄭文始病一員未差假注書柳遠鳴仕直吳泰曾仕事變假注書韓致重仕
정조 19년
李益運啓曰備邊司郞廳來言今日賓廳日次而國忌正日相値不得來會云矣敢啓傳曰知道
정조 19년
傳于李肇源曰來待諸臣入侍
정조 19년
以禁府都事鄭持容狀啓三和府定配罪人洪檍押到瑞興府病勢添劇有難前進事傳于李肇源曰非不悶老法不可屈雖不得不發配勿爲排站趲程丁寧下敎於辭朝之時則如彼疾軀致此中路病滯者極爲駭然爾則爲先從重推考法已行矣特爲放送事回諭令畿營直撥分付
정조 19년
傳于李肇源曰堂上太多擧行反多稽忽自明日堂上外任外輪回入直其中年老人間間時仕進時或入直郞廳係是各站分掌別無在京擧行之事晝則全數仕進夜直擧動出令後爲之事分付整理所
정조 19년
傳于李肇源曰園所齋室當爲慈宮詣園後小次塗排鋪陳勿拘定例年限修理事戶判知悉仍令整理所卽爲行會而詣園上時齋室後門狹窄此則令本府從速改建事亦卽行會
정조 19년
傳于李肇源曰八邑植木校吏軍人及鳩浦民人初試許赴之後二中者八邑先試中只一人云鳩浦民人則入格不過一中五人云而以規矩外當在拔去秩是豈拔例特赴之意乎邊一中以上別爲抄出成冊報本所以爲轉稟之地事星火行會而本所諸堂戶判外皆在南山北岳之間此等擧行之事欲爲下敎則遲滯莫甚以草記及口傳分付之事未免替行諸堂之事而有十行書下疲勞甚矣此傳敎卽令家近之戶判行會俾無不及於放軍之前
정조 19년
傳于李肇源曰今番園幸時詣華城府進饌日本府地方四民別給糧米饑民別給一巡已有下敎四民則廣招饑民則添付而自今星火擧行然後可以精細無遺漏之弊近聞該府地方官擧行未免泛忽極爲駭然若知朝令之嚴畏焉敢不爲遍踏坊曲替使下輩弄奸乎所當嚴處而幸行在近姑爲十分參酌令整理所卽爲星火行會自明日令判官親執擧行仍令摠理大臣知悉別般廉察更以泛忽之端現發則大臣旣是摠理判官又兼從事大臣先詣日開坐客舍拿入嚴棍以懲不勤之習四民糧米饑口賑式亦令摠理大臣比京四民給米鄕饑口例賑之格式稍加磨鍊論理草記稟旨應入穀摠當以內下錢爲之此意亦令知悉磨鍊
정조 19년
傳于李肇源曰水原武科初試畢試已有日特以八邑別試姑在榜目未修啓之中矣今日因言端聞之壯勇內外使事豈成說乎水原番上之類公然見漏於應試而內使不提奏外使無狀稟於焉之間初試已過渠輩上下寺不及名以科場斑駁若此今欲以此問之而內使家在於婀娜遙遙詢問行會未及於明日開場之前其委折令整理家近堂上査問外使處而當該內外使一竝爲先從重推考今則下送赴試雖令縮地兼程豈可趁期乎再明日內使開坐本營上番軍各試小布一巡柳葉箭一巡布取二中柳取一中又以一中之類更試柳葉箭一巡二中以上直赴殿試以其榜目待啓下下送本府付之原榜事分付試官令該營使之受點
정조 19년
傳于李肇源曰華城行宮福內堂壯南軒得中亭隱若軒鋪陳及塗禙與外使往復今番則皆從略爲之事戶判知悉仍又行會本府此後則不但鋪陳塗褙行宮修補等事別劃物力於整理外使以爲貯置擧行之地如是然後整理之名實相副亦令今番整理堂上傳此意於摠理大臣使之商量草記
정조 19년
傳于李肇源曰朝筵已有下敎矣進饌內習儀雖不備例爲之念後各差備等卽當下去云其前其後連値齋日過齋後十九二十間略習儀節一度於女官而駕轎習儀念後過齋後卄五六間爲之只依後苑調馬例擧行園幸每以陵幸之當前瑞蔥臺試射不爲之而今番則自別晦初間趁司馬回榜放榜前爲之試官則摠理大臣及堂上郞廳爲之過回榜放榜後舟橋渡涉習儀爲之旗軍洗馬亦依朝筵下敎只以調馬例爲之該寺提調以下進去擧行事令整理所知悉
정조 19년
李益運以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 19년
蔡弘遠以弘文館言啓曰本館上番闕直事甚未安校理李升運副校理申大尹李羲甲修撰鄭來百旣有只推之命竝卽牌招以爲推移入直之地何如傳曰允
정조 19년
李益運以整理所言啓曰慈宮詣華城進饌時參班內賓衣資馬貰外賓盤纏自本所上下事草記批旨內進不進依先朝親蠶時例預爲捧入可也事命下矣內外賓進不進別單二度書入之意敢啓傳曰衣次馬貰盤纏卽爲上下可也
정조 19년
李益運以整理所言啓曰今此園幸時各差備驛馬依定例別單書入之意敢啓傳曰知道
정조 19년
李肇源以義禁府言啓曰三和府定配罪人洪檍放送事承傳啓下矣洪檍卽爲放送事發關分付於押去都事所到處之意敢啓傳曰知道
정조 19년
李肇源以刑曹言啓曰因咸鏡道放未放回啓甲山安光福詳考他道同罪放仍間草記全世俊依安光福例事判下矣昨年十月安光福全世俊孟成岳等俱以陵寢風落松減數瞞報罪竝流配而平安道放未放中昌城孟成岳旣未蒙放則今此安光福全世俊不可異同一體仍配何如傳曰允
정조 19년
乙卯二月十五日辰時上御重熙堂左承旨入侍時行左承旨李晩秀假注書吳泰曾記注官白慶楷金良倜以次進伏訖上命書傳敎曰司僕提調入侍又命書傳敎曰舟橋堂上入侍又命書傳敎曰吏房承旨入侍又命書傳敎曰整理堂上中前戶判入侍又命書傳敎曰整理堂郞中來待人入侍賤臣承命出與司僕提調李時秀舟橋堂上徐龍輔吏房承旨蔡弘遠前戶曹判書沈頤之京畿監司徐有防郞廳具膺偕入進伏上敎時秀曰笏記儀註自明日主管爲之上曰樂工一望肄習然後可用提調自明日親往掌樂院另加敎飭可也頤之曰臣於昨日往見而姑未免生澁矣上曰念一以前當一次習儀矣上敎時秀曰卿方提擧太僕矣後苑調馬之路當一次習儀駕轎諸馬預爲申飭念五六間待下敎擧行可也時秀曰舟橋亦當一次習儀而整待之馬似皆調良矣上敎膺曰爾以何日下去水原乎膺曰當在明日矣上曰今番司馬回榜時回榜人及回榜二字刀削竝令率子孫入來爾當趁此時歸來矣領相回榜世所稀有而呼領相新來者豈不奇哉俗語云在人倡優在我西施者予之於前兵判是已綾恩之從孫竝許入來當爲幾人乎膺曰不能爲多人矣上曰前冬公都會壯元在汝何親膺曰弟也上曰康之賦非近體極庸嘉尙矣今番得第則誠好矣而分考之券何以取必汝若明日下去則往諭水原留守園幸姑不擇日似不出旬前後初六前一次有來往之道則好矣上曰園幸初以七日磨鍊而旣有城操一日勢將加日矣整理所上下亦以八日磨鍊可也晩秀曰學禮講設場館官三員分掌三所而鄭晩錫曾與齋生相詰累度呈旬終不赴坐何以爲之乎上曰事過後當拿處申飭赴坐可也仍命退諸臣以次退出
정조 19년
乙卯二月十五日午時上御重熙堂同副承旨入侍時同副承旨李肇源假注書柳遠鳴記注官白慶楷金良倜以次進伏訖上命肇源書等吳泰曾應製試券上曰文果何如肇源曰泰曾之詩曾見於升庠科作則多有合作以臣之才實有難及處而今考其券足可謂猥矣上曰書三下等可也肇源書等訖命退承史以次退出
정조 19년
行都承旨趙尙鎭病行左承旨李晩秀坐行右承旨李益運監印所直左副承旨任希存坐右副承旨蔡弘遠坐直同副承旨李肇源坐直注書鄭文始病一員未差假注書柳遠鳴仕直吳泰曾監印所直事變假注書韓致重仕
정조 19년
任希存啓曰大司憲曺允大掌令李心傳呈辭執義宋煥箕掌令李城輔持平李晴在外持平金熙華未肅拜監察茶時之意敢啓傳曰知道
정조 19년
傳于李肇源曰鼾睡太遲放鑰過時當該坐直下位承旨李肇源推考
정조 19년
蔡弘遠啓曰明日訓鍊院華城番上軍試射時何承旨進去乎敢稟傳曰右副承旨進去
정조 19년
蔡弘遠啓曰吏曹判書尹蓍東參判黃昇源參議朴宗甲牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判更卽牌招何如傳曰允
정조 19년
有政吏批判書尹蓍東牌不進參判黃昇源進參議朴宗甲牌不進右副承旨蔡弘遠進啓曰判書尹蓍東參議朴宗甲竝牌招不進小臣獨政未安何以爲之敢稟傳曰仍爲之以尹蓍東爲知經筵沈煥之爲弘文提學金絅采爲永陵令贈兵參李義白贈兵判例兼都摠管李邦一考掌樂提調沈頤之仍任事承傳
정조 19년
兵批判書沈煥之病參判柳誼病參議吳泰賢病參知丁若鏞入直進左副承旨任希存進副護軍崔獻重副司直洪秀輔趙宗鉉閔鍾顯李致中具㢞李在學申大顯徐配修金聖準竝單付
정조 19년
傳于李益運曰以水使有闕使之開政矣兵曹判堂懸病口傳差出
정조 19년
兵曹口傳政事以李栢然爲全羅右水使
정조 19년
蔡弘遠以弘文館言啓曰本館上番闕直事甚未安校理李升運副校理申大尹李羲甲副修撰鄭來百旣有只推之命竝卽牌招以爲推移入直之地何如傳曰允
정조 19년
以校理李升運副校理申大尹李羲甲副修撰鄭來百牌不進罷職傳旨傳于蔡弘遠曰只推
정조 19년
以全羅監司李書九狀啓全州等邑民家燒燼恤典題給事傳于李肇源曰何時之事今始狀聞卿則推考殘獨戶身還蕩減小戶停退大中戶身與還間停退事回諭
정조 19년
兵曹口傳政事副司果單申絢
정조 19년
以水原留守趙心泰狀啓鳩浦民人植木校吏等試取後入格榜目上送事傳于李益運曰儒生試券亦於紙頭各書邑名則數千武士之掛單者雖一邑若有闕榜豈試取之本意乎初試之衿川四人果川七人其能入格於殿試未可必兩邑入格人卿其更爲試取而規矩則以殿試規矩爲之若不入格更試小布一巡以其入格矢數狀聞事回諭
정조 19년
李益運以兵曹言啓曰今二月十七日武臣堂上朔試射日次而以國忌正日不得爲之之意敢啓傳曰知道
정조 19년
李益運以整理所言啓曰今番園幸時出還宮日子以七日磨鍊啓下矣華城城操今已命下而進饌設科皆有排定日子無以推移擧行其勢不得不加排一日出還宮日子更以八日磨鍊以此知委於華城留守及隨駕各營各司本所諸般擧行亦爲加磨鍊一日何如傳曰允
정조 19년
李益運以整理所言啓曰庚戌年華城文武科放榜時本府直赴殿試之人一體許赴矣今番則何以爲之乎敢稟傳曰依例許赴可也
정조 19년
李益運以整理所言啓曰傳曰水原武科初試畢試已有日特以八邑別試姑在榜目未修之中矣今日因言端聞之壯勇內外使事豈成說乎水原番上之類公然見漏於應試而內使不提奏外使無狀稟於焉之間初試已過渠輩上下寺不及名以科場斑駁若此今欲以此問之而內使之家在於婀娜遙遙詢問行會未及於明日開場之前其委折令整理家近堂上査問外使處事命下矣依傳敎發關査問於壯勇外使趙心泰處則以爲內營番上鄕軍卽是本府之民則値此設科之時當卽狀稟而識慮昏錯思量未周當稟不稟至使獨漏於無前慶科致勤飭敎伏承査問之命惶隕震越伏地竢勘無他所達云矣敢啓傳曰知道
정조 19년
李益運以整理所言啓曰傳曰華城行宮福內堂壯南軒得中亭隱若軒鋪陳及塗禙與外使往復今番則皆從略爲之事戶判知悉仍又行會本府此後則不但鋪陳塗禙行宮修補等事別劃物力於整理外使以爲貯置擧行之地如是然後整理之名實相副亦令今番整理堂上傳此意於摠理大臣使之商量草記事命下矣本府及園所齋室塗禙鋪陳自戶曹定年限磨鍊下送本府所當不過登每方席膠末而已此後行宮修補物力本所當爲劃給而若給錢貨使之取殖或作穀以置則以債以還俱有弊端恐不可輕議每當隨毁隨補之時量其容入取用於隣近邑常賑耗條定式施行何如傳曰常賑耗取用卽一前例板太欠新奇本府以行宮兼保障之體重葺宮修城之資須有別般制置可以需用自廟堂從長區劃穀物分置八道稱號曰華城行宮整理修城餉穀約以幾萬石爲式要不出加於此數縮則仍分多則發賣以當一隅以補營樣可也
정조 19년
李益運以整理所言啓曰今番園幸時露梁站距京不遠與晝停所有異隨駕百官飯供及軍兵炊飯自當不爲擧論只軍兵饒饑次依下敎自本所從略磨鍊分給之意敢啓傳曰知道
정조 19년
李益運以整理所言啓曰本府四民糧米饑口賑式亦令摠理大臣比京四民給米鄕饑口例賑之格式稍加磨鍊論理草記稟旨應入穀摠當以內下錢爲之此意亦令知悉磨鍊事命下矣依傳敎四民給米饑民分賑溯考已行之例則八路賑式元無異同今若以今年異於他年今巡別於恒巡特爲加數磨鍊則男壯米五升元式之外加給一升俾準六升其下男老女壯老男女弱一倂各加一升元式四升者爲五升三升者爲四升粥米元式米三合各加二合則在饑民別是施惠以此磨鍊恐好其餘四民賜米先朝乙酉丙戌己丑壬辰癸巳乙未有特行之例而或給五斗或給三斗六年所賜其例不同此蓋因臨時下敎而然矣京中戶數雖多四民無食者不必家家有之又因伊時下敎多在不時故五部抄入其數不至太夥雖各五斗亦不至甚難而今此華城所抄以幅員之廣戶摠之多當此歉歲無以糊口之時無知氓庶稱爲四民者有難預度其幾許況有昨日廣抄之敎則其數之爲幾百幾千難以知之稍待該判官親行坊曲完定厥數星火報來然後量其多寡所賜米斗自本所酌量磨鍊俾得適中之地何如傳曰允
정조 19년
李益運以整理所言啓曰華城府直赴殿試人一體許赴於今番文武科事纔已草記蒙允矣取考庚戌謄錄則因京畿監司徐有防所啓各邑效勞校卒中直赴會試十一人以會試例有許赴之事昨年以後本府校卒直赴會試之類合爲十六人云今番則何以爲之乎敢稟傳曰依庚戌年例爲之可也
정조 19년
李益運以整理所言啓曰今番園幸時弘化門入直壯勇營軍當爲留營於本營矣回鑾間以訓鍊都監將官軍兵前期一日待標信替代入直之意分付何如傳曰允凡係整理所文書自今日禮兵房承旨一員來待弘化門近處公廨出納則壯營草記之越呈於政院令初犯科極爲駭然將臣推考不飭之承宣亦爲推考可也
정조 19년
李肇源以壯勇營言啓曰本營將校射會時連五巡全布人依節目別單書入之意敢啓傳曰知道
정조 19년
乙卯二月十六日辰時上御重熙堂右副承旨同副承旨入侍時右副承旨蔡弘遠同副承旨李肇源假注書柳遠鳴記注官安經心金良倜以次進伏訖上曰放鑰太晩此是下位承宣之責而懈怠之習極爲駭然命弘遠書傳敎曰鼾睡太遲放鑰過時當該坐直下位承旨李肇源推考又命書傳敎曰回榜老人之在關東湖西湖南者上送之意卿已出擧條矣更思是年回榜其所優老豈或循常老人上來時給馬廚傳還鄕準此事卿其自本司卽爲行會而卿一國上相也上相之回榜古豈有之園幸日子之擇吉欲於過回榜後者亦出於尊禮敬重之意此意卿與整理所知悉事若有待者固非一端卿孫洪奭周之同日賜第者李泳夏其祖與卿同榜而其高祖又與卿曾祖同榜云而今榜特賜進士者一人又是是年增廣司馬之子云此外亦安知無如許稀異之事卿其采訪以聞以爲同編於印頒榜目之地先朝乙酉年以慶年之重回亦有印頒小科榜於放榜日之特恩況是年回榜乎首題卿及四館綾恩之姓名次錄元榜令內閣鑄字印頒事分付監印所卿其亦爲知悉事傳諭于領議政而大臣之子適在整理郞令該郞洪大榮傳此傳諭大臣之先卿是年與從弟奉朝賀同登大小科每見領相之登筵語到掩抑爲之不禁愴舊況是年此時慈心當作何懷在予仰慰之道豈可虛度是月是月念三卽奉朝賀生辰其日遣承旨致祭祭文當親撰矣領相先卿靖惠公家領相回榜日遣禮官致祭報本追遠禮豈或曠永安都尉貞明貴主祠宇亦於其日致祭祭文竝當親撰以此分付一體傳諭又命書傳敎曰政官牌招開政仍命退承史以次退出
정조 19년
行都承旨趙尙鎭坐行左承旨李晩秀監印所直行右承旨李益運坐左副承旨任希存坐右副承旨蔡弘遠坐直同副承旨李肇源坐直注書鄭文始病一員未差假注書柳遠鳴仕直吳泰曾監印所直事變假注書韓致重仕
정조 19년
趙尙鎭啓曰明日常參經筵取稟傳曰停
정조 19년
趙尙鎭啓曰來二十二日朝參日次而景慕宮告由祭親祭齋戒相値頉稟之意敢啓傳曰知道
정조 19년
蔡弘遠啓曰來二十一日輪對日次而景慕宮告由祭親祭齋戒相値頉稟之意敢啓傳曰先爲受點後日次來待
정조 19년
任希存啓曰大司憲曺允大掌令李心傳呈辭執義宋煥箕掌令李城輔持平李晴在外持平金熙采未肅拜監察茶時之意敢啓傳曰知道
정조 19년
蔡弘遠啓曰臣以訓鍊院華城上番軍試射進去下直之意敢啓傳曰知道雨勢若此待晴微稟進去可也
정조 19년
傳于蔡弘遠曰雨勢如此試射待晴爲之事該郞發牌傳諭于命官
정조 19년
任希存以兵曹言啓曰卽者紅衣紫巾之人直上本曹大廳突入窓前言語乖戾擧措危悖故使之驅退則去而復來轉益肆氣問其姓名乃別監馬榮麟也莫重淸禁之地掖隷之䣴酒作挐事未前有極爲駭痛其在懲勵之道不可尋常處之同馬榮麟出付攸司照法科治何如傳曰難化之物也觀於月前右相在都提擧時草記之事而可知矣近來掖隷之弊可勝言哉欲矯近不遜之習反有遠則怨之事此所以科治與照律等事未見令行而禁止此蓋自上徒煩飭敎自下不能隨現執奏而然雖以辭朝守令事言之年前下敎之後爲弊依舊而亦無一人致責者如是而紀綱何以立乎近來兵曹之入直者頹睡爲事喧禁門禁看作不緊之事堂堂內兵曹窓前至有掖隷之肆酒如許兵曹將焉用哉入直堂上遞差郞廳汰去此後門禁喧禁更有不勤當該堂郞隨現重繩斷不可已當該掖隷過齋後令訓將嚴棍二十度可也
정조 19년
蔡弘遠啓曰吏曹判書尹蓍東參判黃昇遠參議朴宗甲牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判更卽牌招何如傳曰參議只推與判書參判更卽牌招
정조 19년
蔡弘遠以吏批言啓曰定陵大祝北靑府使崔守忱加資事命下矣雖以資窮未經準職何以爲之乎敢稟傳曰加資可也
정조 19년
以兵曹參議金載翼遞差傳旨傳于任希存曰前望單子入之待下批牌招
정조 19년
兵曹參議前望單子入之丁若鏞落點
정조 19년
有政吏批判書尹蓍東牌不進參判黃昇源進參議朴宗甲牌不進右副承旨進啓曰判書尹蓍東參議朴宗甲竝牌招不進小臣獨政未安何以爲之敢稟傳曰仍爲之以李重蓮爲兵曹佐郞李顯祿爲尙衣主簿李允行爲扶安縣監兵曹參議吳奏賢參知丁若鏞北靑府使崔守忱通訓今加通政加資事承傳
정조 19년
兵批判書沈煥之病參判柳誼入直進參議未差參知吳泰賢病左副承旨任希存進啓曰兵批無緊窠吏批無送西之人無政事之意敢啓傳曰知道
정조 19년
以行判中樞府事金憙狀啓臣於本月初一日陪香祝初九日到咸興府齋宿十一日子時詣本宮行告由祭十三日子時行定陵八回甲誕辰攝行酌獻禮天氣淸明享事利成臣不勝慶忭之忱云云事傳曰吉朝傳祝齋夜虔誠憧憧一念惟在於心香之上升陟降之臨止今觀卿狀本祭之日天淸禮儀順成逢此難逢慶會益篤欣幸之思獻官卿則內廐馬一匹面給待卿還到城外令內乘齎傳卿其祗受本道觀察使金華鎭豹皮一令賜給定陵大祝北靑府使崔守忱加資本宮大祝洪原縣監尹悌東陞敍定陵兼本宮典祀官咸興判官南麟耉準職除授執事本陵參奉李顯祿今日政六品窠調用定陵祝史和陵參奉金光學本宮齋郞北靑府使崔守忱祝史端川府使李鴻德各兒馬帖一隻賜給待其京職還任後分給定陵贊者端川府使李鴻德謁者高原郡守尹相重本宮贊者定平府使吳載衍謁者高原郡守尹相重各加一資資窮者代加香室太廟守僕及陵宮員役守護軍等令該曹該道分等施賞後草記狀聞齋宵聯韻騎驛寄示於卿矣當待卿聯韻之上來使卿精書揭板於本陵本宮齋室竝須知悉事回諭今番酌獻之禮禮緣義起蓋以逢此年行此禮敢寓報本追遠之微沈也以此意令整理所摠理大臣措辭分付於該道方伯仍令方伯將此傳敎頒示執事等處俾北路人士咸知是年是禮
정조 19년
以整理所都摠府侍衛望筒傳于李益運曰年老別雲劍預差加數差下雖是定例之外使之或先或後從便進去更思御營廳待令勢難隨駕其代洪仁浩爲之
정조 19년
以水原留守趙心泰狀啓衿川四人果川七人更爲試取事有旨祗受事傳于李益運曰殿試規矩已爲下送乎該房問于該曹與節目使之卽爲下送而係是殿試不可只以試官爲之前承旨李儒敬時在水原假承旨差下使之眼同開場畢試後減下事該曹知悉以此意三懸鈴回諭
정조 19년
李肇源以戶曹言啓曰謹奉傳敎定陵祭享時宗廟守僕金尙禮香室守僕金斗樞各木一疋參考前例磨鍊待其上來題給之意敢啓傳曰知道
정조 19년
乙卯二月十七日辰時上御便殿右承旨入侍時行右承旨李益運假注書吳泰曾記注官白慶楷金良倜以次進伏訖上曰承旨來宿監印廳自明日與李晩秀輪回入直可也上曰園幸時隨駕官單子令吏兵曹先爲修入仍命退承史以次退出
정조 19년
乙卯二月十七日辰時上御重熙堂右副承旨同副承旨入侍時右副承旨蔡弘遠同副承旨李肇源假注書柳遠鳴記注官曺亨壽安經心以次進伏訖上曰右副入侍書出乎肇源曰已書出矣上曰此後則入侍前預爲書出可也上曰承旨之房何房肇源曰推考房矣上曰換房可也仍命書傳敎曰左副同副換房又命書傳敎曰政官牌招開政定陵酌獻禮咸興本宮告由祭諸執事賞典下批賞典中一人雖兼數事無得疊受仍命退承史以次退出
정조 19년
行都承旨趙尙鎭坐直行左承旨李晩秀監印所直行右承旨李益運坐左副承旨任希存坐直右副承旨蔡弘遠緣故出同副承旨未差注書鄭文始病一員未差假注書柳遠鳴仕直吳泰曾監印所直事變假注書韓致重仕
정조 19년
任希存以都摠府言啓曰今日入直內三廳武兼禁軍及軍兵等中日習射請出標信傳曰知道
정조 19년
趙尙鎭啓曰明日經筵取稟傳曰停
정조 19년
任希存啓曰合辭許久闕啓事甚未安除在外未署經外未肅拜兩司諸臺竝卽牌招何如傳曰允
정조 19년
以獻納柳頤玄持平金熙華牌不進罷職傳旨傳于任希存曰只推
정조 19년
任希存啓曰大司憲曺允大掌令李心傳呈辭執義宋煥箕掌令李城輔持平李晴在外持平金熙華牌不進監察茶時之意敢啓傳曰知道
정조 19년
傳于任希存曰當該承旨推考
정조 19년
傳于趙尙鎭曰雖差代畢賑前遞任適副要譽之習況賑事所管何如乎新除扶安倅觀賑事就緖下去而前倅諉以已遞若有一毫不勤現發於備郞抽栍摘奸之中當於卽其地方定配斷不饒貸另加惕念無敢放忽事令道臣嚴飭
정조 19년
以校理李升運副校理李羲甲申大尹副修撰鄭來百牌不進罷職傳旨傳于任希存曰只推
정조 19년
以濟州牧使李禹鉉啓本應資老人姓名年歲開錄事傳于趙尙鎭曰令該曹口傳下批
정조 19년
整理所兵曹以趙宗鉉爲守宮大將
정조 19년
兵曹口傳政事僉知二單趙雲行李孝承
정조 19년
以平安監司金載瓚狀啓各邑鎭餉還留庫中特許加分慈城餉還之留一分二令廟堂稟旨分付事傳于趙尙鎭曰較戶量穀前此飭禁何如則山邑沿路多寡之懸殊猶復若前究其委折不難知得身爲道伯似此易行之事如彼蔑效不可使聞於鴨江以西況卿於成川作宰也勿許發賣曾有筵奏則其後何人冒禁有此枵然乎旣往姑不追勘卿須銳意釐正均排俾無艱食處太艱食陳腐處太陳腐之弊狀請條件依施事回諭
정조 19년
傳于任希存曰同副承旨批下牌招察任
정조 19년
以同副承旨李肇源牌不進罷職傳旨傳于任希存曰只推更爲牌招
정조 19년
以同副承旨李肇源再牌不進罷職傳旨傳于任希存曰只推
정조 19년
以同副承旨李肇源牌不進罷職傳旨傳于任希存曰許遞
정조 19년
李晩秀以弘文館言啓曰本館上番連日闕直事甚未安校理李升運副校理申大尹李羲甲副修撰鄭來百旣有只推之命竝卽牌招以爲推移入直之地何如傳曰允
정조 19년
以校理李升運副校理申大尹李羲甲副修撰鄭來百牌不進罷職傳旨傳于任希存曰只推
정조 19년
李益運以整理所言啓曰自前幸行敎是時若是經宿之地則陪從掌務官一員例自司僕寺補把馬一匹許給矣今番幸行時依前例許給之意分付該寺何如傳曰允
정조 19년
李益運以整理所言啓曰今此華城府進饌儀註及養老宴儀註書入而惠慶宮直爲書入之意敢啓傳曰知道